Iуащхьэ Дыкъуакъуэжь и щыгум
Шэджэм щIыналъэм хыхьэ Лашынкъей къуажэм мэлыжьыхьым и 22-м щызэхаша гуфIэгъуэ Iуэхугъуэр адыгэхэм я нып яIэж зэрыхъурэ илъэси 182-рэ щрикъу махуэм ирырагъэхьэлIащ.
ТхьэлъэIу щIыкIэу къызэрагъэпэща дауэдапщэхэр щрагъэкIуэкIар къуажэм къухьэпIэ лъэныкъуэмкIэ къыщхьэщыт Iуащхьэ Дыкъуакъуэжь и щыгурщ. Мыбдежым таж пыIэу щхьэщыIэтыкIа лъагапIэм, Адыгэ ныпыр уардэу зыщхьэщыхуарзэ пкъо кIыхьышхуэр тетщ 2016 гъэ лъандэрэ, къэзыухъуреихь Iэгъуэблагъэм гъэм и сыт хуэдэ зэманми къыщалъагъуу.
Зэхуэсым къекIуэлIахэр екIуэкIа дауэдапщэхэм зэрыщыгуфIыкIам, абыхэм я нэжэгужагъэм зэрызыкъригъэIэтам къыдагъащIэрт ахэр къуажэдэсхэр нэхъри зэкъуэзыгъэувэ, зэрыщыту къатщтэмэ, адыгэ лъэпкъым ди пщIэр лъагэу дэзыгъэлъагъуж ди щIэин лъапIэхэм, нэщэнэфIхэм ящыщ зыуэ зэрыщытыр.
Жыжьэу къэлъагъуэ лъагапIэ сэтейм гъатхэм и щIэрэщIэгъуэм щызэхаша зэхыхьэ дахэм къыщыпсэлъащ Дунейпсо, Урысейпсо Арткомитетхэм я вице-президент Бейтыгъуэн Iэуес, Лашынкъей къуажэ адми-нистрацэм и тхьэмадэ Хьэгъэжей Хьэсэн, жылэдэс цIыхубзхэм я зэгухьэны-гъэм и пашэ ДыщэкI Марие, «Пэрыт» адыгэ хасэм илъэс бжыгъэкIэ и унафэщIу щыта, юрист Хьэгъэжей Беслъэн, хьэрычэтыщIэ Къуэныкъуей Замир сымэ, нэгъуэщIхэри.
«Шэджэм псыкъелъэхэр» гуп цIэрыIуэм и уэрэджыIакIуэхэм, къуажэм дэт ЩэнхабзэмкIэ унэм «Лашынкъей» цIэр зэрихьэу щызэ-хэт ансамблым и къэфакIуэхэм, курыт еджапIэхэм щIэс ныбжьыщIэхэм я зыкъэгъэлъэгъуэныгъэ дахэхэм гуфIэгъуэр нэхъри щIэщыгъуэ ящIащ.
ТхьэлъэIум иращIэкIа зэпеуэхэри удэзыхьэхт, къызэхуэсахэр къызэщIагъэплъарэ иризэдэуэжхэу. Ахэр спортым ехьэлIа лIэужьыгъуэ зыбжанэкIэ зэщхьэщахат. Апхуэдэт шыгъажэри, Iэпщэрыбанэри, шабзэ уэкIэм ехьэлIари, нэгъуэщIхэри.
Адыгэхэм я ныпым и махуэр Лашынкъей къуажэм зэрыщагъэлъэпIам теухуа тхыгъэ убгъуа ди газетэм и къыдэкIыгъуэхэм ящыщ зым тетынущ.
Тхыгъэри сурэтри КЪУМАХУЭ Аслъэн ейщ.
